Virallinen lehti nro C 292 , 21/09/1998 s. 0165



B4-0776/98 Päätöslauselma tulipaloista Kreikassa Euroopan parlamentti, joka A. ottaa huomioon, että viime päivinä on Kreikassa syttynyt monia tulipaloja, jotka ovat polttaneet tuhkaksi kymmeniä tuhansia hehtaareja metsää ja viljelymaata, monia karjatiloja ja muuta maatalousalan kiinteää omaisuutta joko täydellisesti tuhoten rakennuksia ja perusrakenteita tai aiheuttaen niille erittäin vakavia vahinkoja, B. toteaa, että Kreikassa keskimääräinen yhden tulipalon polttama alue on laajempi kuin missään muussa Euroopan maassa, millä on erittäin vakavia taloudellisia, sosiaalisia ja ekologisia vaikutuksia, C. korostaa, että tulipalot tuhoavat paljon suuremman alueen kuin se, joka vuosittain uudelleenmetsitetään, D. toteaa, että Kreikassa maarekisterin puuttuminen edistää suuren matkailullisen arvon ja tonttimaa-arvon omaavien metsäalueiden joutumista tuhopoltto-operaatioiden kohteiksi, minkä jälkeen niille rakennetaan laittomasti ja ilman valvontaa, E. ottaa huomioon, että ainoastaan Attikan tasangolla täysikasvuisen metsän peittämän alueen osuus tasangon koko alueesta on vähentynyt viimeisten 30 vuoden aikana 30 %:sta 1 - 2 %:iin ja useimmat näistä alueista on omavaltaisesti rakennettu, F. muistuttaa useista päätöslauselmistaan, jotka ovat koskeneet tarvetta tukea metsien palontorjunta- ja palosuojelutoimenpiteitä sekä tarvetta suojella ja hyödyntää metsien rikkautta kaikilla unionin alueilla; Euroopan parlamentti, joka 1. Ilmaisee myötätuntonsa ja solidaarisuutensa kärsineiden alueiden asukkaita kohtaan ja pyytää komissiota myöntämään taloudellista hätäapua vahinkojen korvaamiseen; 2. Katsoo, että metsäpalojen ehkäisemis- ja sammuttamistoimenpiteet ovat jääneet pitkäksi ajaksi marginaaliseen asemaan yhteisön mielenkiinnon kohteiden ja aloitteidenteon aiheiden joukossa ja vain satunnaisia toimenpiteitä on toteutettu ajoittain, muiden poliittisten ohjelmien yhteydessä, ilman koordinointia ja pitkän aikavälin suunnittelua; 3. Katsoo, että metsäasioihin suunnatut yhteisön rahoitusvarat ovat olleet ja ovat yhä aivan riittämättömät; 4. Pyytää komissiota ja neuvostoa yhteistyössä kansallisten ja paikallisten viranomaisten ja asianosaisten tahojen kanssa ryhtymään sopiviin aloitteisiin tulipalojen ehkäisemistä koskevan tehokkaan poliittisen ohjelman laatimiseksi sekä välittömän ja koordinoidun toiminnan kehittämiseksi; 5. Pyytää komissiota ryhtymään kaikkiin mahdollisiin ponnisteluihin antaakseen taloudellista tukea tai muita resursseja tulipalojen tuhoamien alueiden elvyttämiseen ja uudelleenmetsitykseen kunkin alueen biologiset, ilmastolliset ja ekologiset olosuhteet huomioon ottaen ja nykyaikaisten tieteellisten tosiasioiden ja menetelmien pohjalta; 6. Pyytää komissiota tekemään kaikki välttämättömät aloitteet ja toimenpiteet metsien maarekisterin laatimisen edistämiseksi niissä valtioissa, joissa sitä ei ole, myötävaikuttaakseen tällä tavoin näiden maiden metsien suojeluun, kehittämiseen, ekologiseen tervehdyttämiseen ja tuotannolliseen hyödyntämiseen; 7. Pyytää jäsenvaltioiden hallituksia ryhtymään kaikkiin tarvittaviin toimenpiteisiin metsäalueiden säilyttämiseksi ja suojelemiseksi ja tuomitsee kaikki toimenpiteet, jotka sallivat metsäalueiden tuhoamisen ja omavaltaisen rakentamisen sekä peittelevät ja suosivat tällaista toimintaa; 8. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.